**Paziņojums par sākotnējo sabiedrisko apspriešanu**

Vides pārraudzības valsts birojs 2022. gada 23. martā ir pieņēmis lēmumu Nr. 5-02/13/2022 par ietekmes uz vidi novērtējuma procedūras piemērošanu paredzētajai darbībai – vēja elektrostaciju parka “Augstkalni” izbūvei Smiltenes novadā.

Paredzētās darbības ierosinātājs ir SIA “WPR2” (Reģ. Nr. 50203195901), juridiskā adrese: “Neibergi", Tīnūži, Tīnūžu pag., Ogres nov., LV-5015.

Vēja parkā ir plānots izbūvēt aptuveni 17 lielas jaudas jaunas vēja elektrostacijas, kuru kopējā jauda varētu sasniegt 102 MW. Kopējo uzstādāmo staciju skaitu ir paredzēts noteikt ietekmes uz vidi novērtējuma procesa laikā, ņemot vērā normatīvo aktu prasības, pieejamo pārvades sistēmas kapacitāti, ietekmes uz vidi novērtējuma rezultātus, ekonomiskos un citus saistītos aspektus, kas var ietekmēt paredzētās darbības realizācijas apjomu.

Šobrīd SIA “WPR2” ir identificējusi teritoriju, kurā vēja parks varētu tikt izvietots. Plānoto vēja elektrostaciju precīzs novietojums un kopējais skaits tiks noteikts ietekmes uz vidi novērtējuma procesa laikā, pamatojoties uz ekspertu vērtējumu par paredzētās darbības ietekmi uz vidi.

Saskaņā ar Covid-19 infekcijas izplatības pārvaldības likumu (spēkā ar 2020. gada 10. jūniju), sabiedriskās apspriešanas process notiks neklātienes formā (attālināti) no **2022. gada** **13. maija līdz 6. jūnijam**.

Tiešsaistes videokonference notiks attālināti **2022. gada 26. maijā plkst. 18:00**. Tīmekļa saite un pievienošanās instrukciju tiks publicētas ietekmes uz vidi novērtējuma ziņojuma izstrādātāja mājaslapā [www.environment.lv](http://www.environment.lv).

Ja norādītajā laikā nevarēsiet pievienoties sanāksmei tiešsaistē, Jums būs iespēja noskatīties sanāksmes ierakstu, kas pēc sanāksmes tiks publicēts ietekmes uz vidi novērtējuma ziņojuma izstrādātāja mājaslapā. Ja noskatoties ierakstu Jums radīsies kādi jautājumi par plānoto vēja parku vai ietekmes uz vidi novērtējuma procesu, lūdzam tos līdz 2022. gada 2. jūnijam nosūtīt uz elektroniskā pasta adresi [augstkalni@environment.lv](mailto:augstkalni@environment.lv). Uz visiem jautājumiem, kas šajā laikā tiks saņemti, sniegsim rakstiskas atbildes, kuras adresātiem nosūtīsim, izmantojot elektronisko pastu.

Ar sagatavotajiem materiāliem par paredzēto darbību, sākot ar 2022. gada 13. maiju, var iepazīties:

• Smiltenes novada pašvaldībā (adrese: Dārza iela 3, Smiltene, Smiltenes novads) darba laikā;

• Raunas pagasta pārvaldē (adrese: Vidzemes iela 2, Rauna, Raunas pagasts, Smiltenes novads) darba laikā;

• Launkalnes pagasta pārvaldē (adrese: Ezera iela 2A, Launkalne, Launkalnes pagasts, Smiltenes novads) darba laikā;

• Drustu pagasta pārvaldē (adrese: Palsas iela 20, Drusti, Drustu pagasts, Smiltenes novads) darba laikā;

• Dzērbenes klientu apkalpošanas centrā (adrese: „Sabiedriskais centrs”, Dzērbene, Dzērbenes pagasts, Cēsu novads) darba laikā;

• SIA “Estonian, Latvian & Lithuanian Environment” tīmekļa vietnes www.environment.lv sadaļā “Aktualitātes”.

Rakstiskus priekšlikumus par paredzētās darbības iespējamo ietekmi uz vidi lūdzam sūtīt Vides pārraudzības valsts birojam (Rūpniecības ielā 23, Rīga, LV – 1045, tālrunis: 67321173, fakss: 67321049, e-pasts: pasts@vpvb.gov.lv, [www.vpvb.gov.lv](http://www.vpvb.gov.lv)) līdz 2022. gada 6. jūnijam.

Paralēli ietekmes uz vidi novērtējuma (IVN) procesam, vēja parkam “Augstkalni” tiek veikta arī lokālplānojuma izstrāde. Lokālplānojuma izstrādes mērķis ir noteikt jaunu indeksētu apakšzonu funkcionālajā zonā Meža teritorija (M), vai paredzētu citu, vēja parka būvniecībai atbilstošu teritorijas funkcionālo zonu, kurā tiktu pieļauta energoapgādes uzņēmumu apbūve, ietverot vēja elektrostaciju un vēja parku izvietošanas iespēju, kā arī veikt citas no tā izrietošas izmaiņas un detalizēt Teritorijas izmantošanas un apbūves noteikumus.

Informācija par lokālplānojuma izstrādes tālāko procesu un sabiedrības līdzdalības iespējām pieejama Smiltenes novada pašvaldības tīmekļa vietnē [www.smiltenesnovads.lv](http://www.smiltenesnovads.lv), sadaļā “Attīstība/ Plānošanas dokumenti/ Lokālplānojumi”, kā arī Smiltenes novada pašvaldības bezmaksas izdevumā “Smiltenes Novada Pašvaldības Vēstis”.